Imtella' Lulju 10, 2021 - Aġġornata 10 Ta' Lulju, 2021 7:04pm Rapport: Antonia Micallef Il-pubbliku hu msejjaħ jagħti ideat kif l-aħjar jiġu mħarsa t-18-il żona marittima protetta li għandu l-pajjiż. L-Awtorità għall-Ambjent u r-Riżorsi qalet li jkun jaqbel għal kulħadd li dawn iż-żoni jkunu mħarsa tajjeb għax l-ambjent marittimu huwa importanti għal kwalità ta' ħajja tajba, għal mitigazzjoni fit-tibdil tal-klima u għax huwa sors importanti għall-ekonomija. Il-Ministeru għall-Ambjent, it-Tibdil fil-Klima u l-Ippjanar flimkien mal-Awtorità għall-Ambjent u r-Riżorsi, l-ERA, nedew għall-konsultazzjoni pubblika dokument b'objettivi u miżuri ġodda ta' konservazzjoni għat-18-il żona marittima protetti li ġew identifikati fl-aħħar snin madwar il-gżejjer Maltin. Bejniethom dawn iż-żoni marittimi jkopru 'l fuq minn 4,100 kilometru kwadru jew 35 fil-mija taż-żona tas-sajd fil-gżejjer Maltin. Il-Kap Eżekuttiv tal-ERA, Michelle Piccinino, qalet li dawn iż-żoni jkopru l-konservazzjoni ta' diversi abitati ta' qigħ il-baħar, inklużi meded ta' Posidonia, banek tar-ramel, sikek u għerien, kif ukoll speċi tal-baħar inklużi dniefel, fkieren u għasafar tal-baħar. Spjegat li l-miżuri jinkludu edukazzjoni u għarfien fost il-pubbliku dwar l-importanza tal-baħar u l-impatt tal-attivitajiet tal-bniedem fuqu. "Fis-sajf ħafna minna joħorġu jgawdu l-baħar fuq id-dgħajjes tagħhom. Il-kwistjoni hi mhux li ma ngawduhiex imma li dak l-użu ma jagħmilx impatt negattiv, jiġifieri int toqgħod attent fejn tniżżel l-ankra, x'qed tarmi fil-baħar jekk jista' jkun ma narmux fil-baħar." Il-Ministru Aaron Farrugia qal li 15% tal-ekonomija Maltija tiddependi fuq l-ekonomija l-blu. Għalhekk saħaq fuq l-importanza li r-riżorsi tal-baħar jintużaw b'mod sostenibbli u l-ambjent marittimu jiġi ppreservat, mhux biss biex jiġi mħares l-għajxien, l-ikel u l-firxa ta' servizzi iżda wkoll biex tiġi protetta d-diversità tal-ambjent marittimu. "Issa wasal iż-żmien li l-baħar nieħdu ħsiebu biex b'hekk nabraċċjaw l-ekonomija l-blu li tagħtina ħafna, imma wkoll id-doveri u d-dmirijiet tagħna li nieħdu ħsieb l-ispeċi marittimi bħal ma huma l-posedonia, d-dniefel, il-fkieren u għasafar tal-baħar." Il-konsultazzjoni pubblika se tibqa' miftuħa sal-bidu tas-Settembru.